Vozpópuli

Vozpópuli ye un diariu dixital español xeneralista, especializáu en noticies económiques, financieres, información d'empreses y banca, de corrupción y actualidá política. El so direutor ye Jesús Cacho.

Ta empobináu escontra un públicu profesional, de mediana edá. Tien una orientación política de derecha lliberal. La redaición tien la so sede na cai Sauceda, nel barriu madrilanu de Las Tablas.

 Historia 
Vozpópuli foi fundáu'l 10 d'ochobre de 2011 por Jesús Cacho, periodista que yá fundara en 2001 El Confidencial.

La fundación de Vozpópuli foi posible gracies a les perres que llogró Cacho na so salida d'El Confidencial, onde foi despidíu nun momentu nel que tenía'l 30% de la sociedá. Titania, la empresa editora ufiertó-y 2,5 millones por eses aiciones, que Cacho nun aceutó y optó por demandar por despidu improcedente. Tres socesives ampliaciones de capital la participación de Cacho amenorga al 10% y finalmente vendió les sos aiciones por un millón y mediu d'euros.

Nos sos entamos, Vozpópuli cuntó con 22 persones en nómina, 19 d'ellos periodistes.

En xineru de 2016 Miguel Alba Carmona ocupó'l cargu de direutor. Alba Carmona tuvo nel diariu dende la so ñacencia. Foi subdireutor, y primeramente responsable de la información bancaria y de finances.

Dende ochobre de 2018, torna al puestu de direutor l'editor y fundador del mediu, Jesús Cacho, en sustitución d'Alba Carmona.

Nesta nueva etapa, tamién se noma a Igor Marín, hasta agora redactor xefe, como nuevu subdireutor del diariu dixital.

Dende'l 2 de xineru de 2019, el periodista Álvaro Nieto ocupa'l cargu d'adxuntu a direición de Vozpópuli.

Tocantes a los conteníos, a les seiciones clásiques de nacional y política, Vozpópuli añade otres como "Mémesis" y "Medios". Amás, n'ochobre de 2016 esanició la seición la chica de deportes en compromisu cola igualdá.

 Equipu y negociu 

El modelu de negociu básase na publicidá y nun pide soscripciones nin cuotes a los sos llectores. La información ye publicada n'abiertu n'internet y gratuita. Gracies a la so influencia en seutores económicos y financieros, Vozpópuli tien una situación financiera estable.

En 2014, el dixital tuvo per primer vegada resultaos económicos positivos, mientres que l'añu anterior había perdío 87.654 euros. L'añu pasáu, Vozpópuli tuvo una cifra de negocios de 1,9 millones d'euros.

 Referencies 

 Enllaces esternos